**HATÁSVIZSGÁLATI LAP**

**Szombathely Megyei Jogú Város Önkormányzata Közgyűlésének a helyi adókról szóló 38/2011. (XII.19.) önkormányzati rendelet módosításáról szóló önkormányzati rendeletéhez**

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**1. A rendelettervezet társadalmi, gazdasági, költségvetési hatása:**

Az Országgyűlés 2022. november 22-én elfogadta az „Egyes adótörvények módosításáról” szóló 2022. évi XLV. törvényt. A törvénymódosítás érinti a helyi iparűzési adó rendelkezéseket is, melynek értelmében a helyi adókról szóló 1990. évi C. törvény (a továbbiakban: Htv.) 39/A. §-a és 39/B. §-a szerinti egyszerűsített iparűzési adóalap-megállapításra vonatkozó szabályozás módosul 2023. január 1. napjától. A Htv. 39/A. §-ának módosítása szerint valamennyi olyan vállalkozó, akinek az adóévi bevétele – éves szinten számítva, azaz 12 hónapnál rövidebb adóév esetén a működés naptári napjai alapján évesítve – a 25 millió (a személyi jövedelem-adótörvény szerinti átalányadót választó kereskedők esetén a 120 millió) forintot nem haladja meg, jogosulttá válik az iparűzési adóalapja egyszerűsített megállapítására. Önkormányzatunk 2023. adóévtől sem kívánja megszüntetni a Htv. felhatalmazása alapján szabályozott 2,5 millió Ft vállalkozási szintű adóalap alatti vállalkozások adómentességét. A rendelettervezet értelmében azon vállalkozások részére, akik nem élnek a fenti egyszerűsített helyi iparűzési adóalap-megállapítás új lehetőségével az Önkormányzat továbbra is adómentességet biztosítana.

**2. A rendelettervezet környezeti és egészségi következményei:**

A szabályozás környezeti és egészségi következményei nem határozhatóak meg.

**3. A rendelettervezet adminisztratív terheket befolyásoló hatása:**

Ha a kisvállalkozó adóévi bevétele az előző adóévben is irányadó bevételi sávhatárt nem lépi át, az évi egyszeri adó(előleg) fizetésen túlmenően a 2023. adóévről és azt követő adóévekről adóbevallás benyújtási kötelezettsége nem lesz, adminisztrációja csökken. A rendeletmódosítás adminisztratív terhet az adóhatóságnál nem keletkeztet.

**4. A jogszabály megalkotásának szükségessége, a jogalkotás elmaradásának várható következményei:**

A Htv. módosítása általános jelleggel rögzíti, hogy ha a kisvállalkozó a Htv. 39/A. § szerinti új adóalap-megállapítást alkalmazza, akkor a helyi iparűzési adóban adómentességre, adókedvezményre és adócsökkentésre nem jogosult.

Erre tekintettel a törvénymódosítás a Htv. önkormányzati adómentességet, adókedvezményt szabályozó 39/C. § (2) bekezdéséből kodifikációs okok miatt hatályon kívül helyezi a „39/A. §” szövegrészt.

Az Alaptörvény 32. cikk (3) bekezdése szerint „az önkormányzati rendelet más jogszabállyal nem lehet ellentétes”. Ezért indokolt a helyi adókról szóló 38/2011. (XII.19.) önkormányzati rendelet (a továbbiakban: Ör.) adómentességet szabályozó 6. § (1) bekezdésének jogtechnikai módosítása, mely szintén tartalmazta a „39/A. §”-ra történő hivatkozást.

Figyelemmel arra, hogy a törvénymódosítás alapján Önkormányzatunk nem biztosíthat adómentességet az új adóalap-megállapítási modellt választó vállalkozások részére, a magasabb szintű jogszabályhoz igazodva szintén hatályon kívül kell helyezni az Ör. 6. § (1) bekezdéséből a „39/A. §” szövegrészt.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához a személyi, szervezeti feltételek az adóhatóság munkatársai által biztosítottak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**